กรุงเทพมหานคร  ลงพื้นที่ตรวจความพร้อมงานพระราชพิธีเสด็จพระราชดำเนินเลียบพระนคร โดยขบวนพยุหยาตราทางชลมารค
กรุงเทพมหานคร ลงพื้นที่ตรวจความพร้อมงานพระราชพิธีเสด็จพระราชดำเนินเลียบพระนคร โดยขบวนพยุหยาตราทางชลมารค  เนื่องในพระราชพิธีบรมราชาพิเษก พุทธศักราช 2562 นางศิลปสวย ระวีแสงสูรย์ ปลัดกรุงเทพมหานคร ลงตรวจพื้นที่เตรียมการเสด็จพระราชดำเนินเลียบพระนคร โดยขบวนพยุหยาตราทางชลมารค เนื่องในพระราชพิธีบรมราชาภิเษก พุทธศักราช 2562 เพื่อเตรียมความพร้อมรองรับประชาชนที่มารอเฝ้าทูลละอองธุลีพระบาทรับเสด็จฯ ณ ลานพลับพลามหาเจษฎาบดินทร์ สวนสันติชัยปราการ และท่าราชวรดิฐ ปลัดกรุงเทพมหานคร กล่าวว่า ได้กำชับให้ทุกหน่วยงานที่เกี่ยวข้องดูความพร้อมงานพระราชพิธีเสด็จพระราชดำเนินเลียบพระนคร โดยขบวนพยุหยาตราทางชลมารค เนื่องในพระราชพิธีบรมราชาภิเษก พุทธศักราช 2562 เส้นทางเสด็จโดยขบวนพยุหยาตราทางชลมารค ซึ่งในส่วนของการปรับภูมิทัศน์ บริเวณถนนราชดำเนินกลางขณะนี้มีการติดตั้งไฟราว และไฟบริเวณเสากินนรีประดับไฟหยดน้ำบริเวณต้นไม้ตามแนวถนนราชดำเนินกลางทั้ง 2 ฝั่ง รวมถึงการปรับปรุงผิวจราจรซ่อมแซมและติดตั้งระบบไฟฟ้าส่องสว่าง ซึ่งสำนักสิ่งแวดล้อมได้ทำการตกแต่งไม้ดอกไม้ประดับตามสถานที่รับเสด็จฯ และเส้นทางเสด็จฯโดยใช้แนวคิดการประดับตกแต่ง “สายน้ำแห่งพระบารมีราชบุรีรวมใจไทย” ซึ่งจากการตรวจสอบวันนี้ส่วนใหญ่มีพร้อมแล้วเกือบ 100 เปอร์เซนต์ แต่ยังมีบางจุดที่จะต้องติดไฟฟ้าส่องสว่างเพิ่มเติม เช่น ที่บริเวณอนุสาวรีย์ประชาธิปไตยและบริเวณลานพลับพลามหาเจษฎาบดินทร์ส่วนการเตรียมความพร้อมรองรับประชาชนที่จะเข้ามาในบริเวณเส้นทางรับเสด็จผ่าน ทาง กทม.ได้จัดเตรียมหน่วยแพทย์และจุดบริการอาหาร จำนวน 30 จุด เพื่อรองรับประชาชน สำหรับประชาชนที่จะเข้ามารอรับเสด็จฯ ต้องนำบัตรประจำตัวประชาชนมาแสดงเพื่อเข้าพื้นที่ ณ จุดคัดกรองประชาชน จำนวน 19 จุด